ЗАПОВЕД №

Гр.Момчилград, 31.01.2020 година

На основание чл.80 ал.1 и ал.2 от Закона за съдебната власт, и присъединяването на РС- Момчилград към Единния портал за електронно правосъдие /ЕПЕП- Портала/, и Правила за достъп до електронни съдебни дела в единния портал за електронно правосъдие на Висшия съдебен съвет на Република България, утвърдени с решение на ВСС по протокол № 10 от 25.02.2016 г. и във връзка с организацията на работа в Районен съд – Момчилград,

РАЗПОРЕЖДАМ:

Във връзка с внедряването на обновената САС по проект на ВСС и активиране на електронен обмен с Единния портал за електронно правосъдие /ЕПЕП /Портала/, представляващ информационна система, която предоставя възможност на лицата да прегледат електронните копия на техните съдебни дела - /граждански, търговски или административни/, както и да копират, като незаверени преписи, отделни документи, съдържащи се в делото в PC- Момчилград, и работата в САС „Съдебно деловодство" да продължи в съответствие с утвърдените с решение на ВСС по протокол № 10/25.02.2016 г. Правила за достъп до електронни съдебни дела в единния портал за електронно правосъдие на ВСС.

1. Право на достъп до електронните съдебни дела имат страните по делото, техните представители, определени по силата на закона или чрез упълномощаване и държавни органи в рамките на тяхната компетентност.

1.1. Достъпът до системата се осъществява чрез потребителски профил, защитен с потребителско име, представляващо адреса на електронна поща на потребителя и парола, което се заявява изрично с подаване на писмено заявление по образец.

1. Заявлението за създаване на личен потребителски профил се попълва, като се подава ЛИЧНО ИЛИ ЧРЕЗ УПЪЛНОМОЩЕН ПРЕДСТАВИТЕЛ с нотариално заверено пълномощно, НА МЯСТО в регистратурата на РС- Момчилград.
2. Приемането на заявлението за създаване на личен потребителски профил в съда се извършва в служба „Регистратурата", като се проверява самоличността на заявителя от служителя /съдебен деловодител по граждански дела/, приемащ заявлението. Всяко лице има право само на един профил в системата.
3. В заявлението задължително се посочва адресът на електронна поща на заявителя, който ще бъде асоцииран с профила му и който определя еднозначно потребителското име на заявителя в Портала.
4. Подаденото заявление се докладва на дежурният съдия за разпореждане /разрешава или отказва/ и се обработва в рамките на 1 работен ден от Административният секретар на съда.
5. След като вече има създадена регистрация и активиран профил в Портала, потребителят може да получи достъп до съдебни дела. Веднъж създаден, профилът се използва за всички дела, до които лицето има права, независимо от това кой съд е компетентен да ги разгледа.
6. За добавяне на нови дела, до които потребителят иска да получи достъп чрез своя профил, се подава заявление по образец за достъп до електронни съдебни дела и електронни съобщения, адресирано до съда, компетентен да разгледа съответното дело. Процесуалните представители прилагат и документи, удостоверяващи качеството им на такива. Приемането на заявлението за достъп до съдебни дела в съда се извършва в служба" Регистратурата". Съдебният деловодител от Служба „Съдебно деловодство" докладва на дежурният съдия за преценката за предоставяне на достъп, който изготвя разпореждане. Срокът за обработка на всяко заявление е пет работни дни от датата на подаването му.
7. Когато Заявлението е подадено по друг начин /по пощата, по електронен път и др./, а не по предвиденият по т.1.2. и по т.3 от Настоящата заповед и Правилата ред- лично или чрез упълномощено лице, същото се оставя без разглеждане, и Административният секретар на съда отразява заявлението в Регистъра по т.7, и изпраща отговор на заявителя за това обстоятелство /по същият начин, или ако е посочен ел.адрес- на този адрес/.
8. Всеки потребител може по всяко време да се откаже от достъпа, предоставен му до конкретно дело. За целта се попълва отделно заявление по образец.
9. Право да получават електронни призовки и съобщения имат само потребители, които имат личен потребителски профил в Портала и само след изрично волеизявление на съответното лице, с което то се съгласява да получава електронни призовки и съобщения. Волеизявлението се извършва в писмена форма, чрез попълване и подаване на заявление по образец за достъп до електронни съдебни дела и електронни съобщения, ЛИЧНО, на място в Служба „Регистратура" на PC - Момчилград.
10. Всеки потребител може по всяко време да се откаже от получаването на електронни призовки и съобщения за конкретно дело или за всички дела в профила му. За целта се попълва отделно заявление по образец. Подаденото заявление за прекратяване на получаването на електронни призовки и съобщения се обработва от служител на съда /Административният секретар/ в рамките на 1 работен ден. В този случай съответното дело се прави отметка за това.
11. Оригинала на заявлението за създаване на личен потребителски профил и копия от заявленията за добавяне на нови дела, до които потребителят иска да получи достъп чрез своя профил да се съхраняват в регистър от Административния секретар на съда .
12. За изпълнение на възложените им задачи по тази Заповед и Правилата за достъп до електронни съдебни дела в единния портал за електронно правосъдие на Висшия съдебен съвет на Република България, утвърдени с решение на ВСС по протокол № 10 от 25.02.2016 г., съответните съдебни служители /Съдебен деловодител и Административният секретар/, следва да работят активно със Системният администратор на съд, който има задължението да им окаже съответното съдействие, както и да ги обучи за работа със съответните приложения в САС „Съдебно деловодство“, относими към горното.
13. Административният секретар на съда следва да създаде Регистър на подадените заявление по ЕПЕП /Единият портал за електронно правосъдие/, в който същите да се отразят с резултатите по тях /разрешен или отказан достъп/, като в Регистъра следва да се впишат и НЕПОДАДЕНИТЕ по предвиденият ред заявления /напр. по ел. поща на съда, по пощата или по друг, не предвиден в Правилата ред/.
14. За неуредените в настоящата заповед случаи се прилагат Правила за достъп до електронни съдебни дела в единния портал за електронно правосъдие на Висшия съдебен съвет на Република България, утвърдени с решение на ВСС по протокол № 10 от 25.02.2016 г.
15. Заповедта, правилата за достъп до електронни съдебни дела в  
    единния портал за електронно правосъдие на ВСС и бланките на  
    образците на заявления да се публикуват на електронната страница на съда.
16. Заповедта да се доведе до знанието на всички съдии и съдебни служители, за сведение и изпълнение.

АДМИНИСТРАТИВЕН РЪКОВОДИТЕЛ-

ПРЕДСЕДАТЕЛ НА РС-МОМЧИЛГРАД;

/СУНАЙ ОСМАН/.